Ferdinand Hallio

**Nestor Ferdinand Hallio**, sukunimi aik. *Sjöros* (24. syyskuuta 1885 Kiukainen – 11. heinäkuuta 1964 Helsinki) oli suomalainen toimitusjohtaja ja toimittaja.

Ferdinand Hallion vanhemmat olivat talollinen Nestor Sjöros ja Maria Kristina Rosvall. Hän pääsi ylioppilaaksi Turun reaalilyseosta 1905 ja valmistui filosofian kandidaatiksi 1911. Hän teki kuusi kuukautta kestäneen opintomatkan valtion stipendillä Saksaan, Sveitsiin, Italiaan ja Itävaltaan pienyrittäjäin luotto-olojen tutkimista varten. 

Hallio toimi 1911–1917 teollisuushallituksen tilastoapulaisena ja apukassojen tarkastajana. Hänet nimitettiin vuonna 1917 Suomen Käsityöläis-Osakepankin pääjohtajaksi. Erottuaan tästä toimesta 1924 hänestä tuli Kotimaisen Työn Liiton toimitusjohtaja ja liiton äänenkannattajan *Kotimainen Työ Inhemskt Arbete* päätoimittaja. Vuonna 1925 hänestä tuli myös Osuuskunta Suomen Messujen toimitusjohtaja. Hallio oli Kotimaisen Työn Liiton toimitusjohtajana vuoteen 1930 saakka ja Osuuskunta Suomen Messujen toimitusjohtajana vuoteen 1931. Suomen Messujen toimitusjohtajana hän järjesti Suomen Messujen toimeenpanemia yleisiä ja erikoismessuja sekä toimi komissaarina toimikunnassa, joka järjesti Suomen osanottoa Barcelonan maailmannäyttelyyn 1928–1929. Hän oli lisäksi puheenjohtajana komiteassa, joka oli asetettu suunnittelemaan Suomen osanottoa Leipzigissä vuonna 1930 pidettyyn kansainväliseen turkisnäyttelyyn. Hallio oli 1919–1929 Tapaturmavakuutusyhdistys Työnvaaran hallintoneuvoston puheenjohtajana ja 1919–1923 Hämeenlinnan Verkatehdas Oy:n johtokunnan puheenjohtajana. 

Sanomalehtialalla Hallio aloitti jo 1907 Kyminlaakso-lehden toimittajana, ja oli tässä työssä vuoteen 1908 saakka. Myöhemmin hän oli useita vuosia Savo-lehden, Helsingin Sanomien ja Uuden Suomen vakinaisena avustajana. Hallio toimi nuorsuomalaisen puolueen piirisihteerinä Haminassa 1906–1907 ja Kuopiossa 1908–1909 sekä puolueen puoluesihteerinä 1911–1912.

Ferdinand Hallio oli naimisissa vuodesta 1919 taidemaalari Ester Jäntin kanssa.

## Julkaisuja
Nimellä *F. Hallio*:
* *Kansainvälinen toiminta lakisääteisen työväensuojeluksen edistämiseksi*. Suomen työväensuojelus- ja sosialivakuutusyhdistys, Helsinki 1912
* *Pienyrittäjäin luotto-olot*. Eripainos teollisuushallituksen tiedonannoista. Suomen senaatti, Helsinki 1913
* *Hämeenlinnan verkatehdas oy. 1895-1920*. Helsinki 1920
* *Suomen teollisuus ja ulkomaiset messut*. Helsinki 1927*
* *Suunnitelmatalouteenko?: erään taloudellisen harhakuvitelman tarkastelua*. Helsinki 1934
* *Taloudellinen yritteliäisyys - itsenäisyytemme ja sivistyksemme turva*. Suomen teollisuusliitto, Helsinki 1936
* *Teollisuus ja maatalous toistensa tukemina*. Suomen teollisuusliitto, Helsinki 1936
* *Riittääkö maataloudessa ja teollisuudessa työtä nousevillekin sukupolville?*. Suomen teollisuusliitto, Helsinki 1936
* *Karkkilan, Forssan ja Jokioisten teollisuutta*. Suomen teollisuusliiton kahdeksannen sanomalehtimiesretkeilyn osanottajille omistettu Kotimaisen tuotannon eripainos kesäkuussa 1937. Porvoo 1937
* *Suomen vaatturien kangaskauppa osakeyhtiö 1919-1939*. Suomen vaatturien kangaskauppa, Helsinki 1939
* *Suomen vaatturien kangaskauppa osakeyhtiö 1919-1944*. Suomen vaatturien kangaskauppa, Helsinki 1944

== Suomennoksia ==
* [[Willy Brandt]] : *Länsi-Saksa: Saksan liittotasavalta*. Alkuteos *Västtyskland : den tyska förbundsrepubliken* kuuluu Ruotsin Ulkopoliittisen instituutin julkaisusarjaan *1950-talets världspolitik''. WSOY 1955

## Lähteet